| Vieira*Pecten maximus* |
| --- |
| Dúas valvas superiores de vieira |
| Clasificación científica |
| 

|  |  |
| --- | --- |
| Reino: | Animalia |
| Filo: | Mollusca |
| Clase: | Bivalvia |
| Orde: | Ostreida |
| Suborde: | Pectinina |
| Superfamilia: | Pectinoidea |
| Familia: | Pectinidae |
| Subfamilia: | Pectininae |
| Tribo: | Pectinini |
| Xénero: | *Pecten* |
| Especie: | ***P. maximus*** |

 |
| Nome binomial |
| ***Pecten maximus***(Linnaeus, 1758) |

A **vieira**, *Pecten maximus* (Linnaeus 1758), é un molusco bivalvo, moi apreciado comercialmente, caracterizado pola súa cuncha redonda de gran tamaño.

Morfoloxía
----------

Vieiras á venda.
A cuncha é redondeada (apuntada no vértice) e de valvas desiguais: a inferior ou dereita é cóncava e a superior ou esquerda plana. Ámbalas valvas están percorridas por costelas ben marcadas, en disposición radial, dando a imaxe dun abano. As costelas, á súa vez, están percorridas por finas liñas tamén radiais. O bordo é fino e ondulado.

Poden se apreciar tamén unhas marcas ou rugosidades finas, concéntricas, que corresponden co rexistro do crecemento do animal.

No vértice mostra dúas prolongacións (orellas) simétricas. Estas formacións permiten diferenciar a vieira doutras especies de pectínidos, como a zamburiña ou a volandeira.

A cor da cuncha é moi variable, normalmente castaña, laranxa ou abrancazada; a valva cóncava é máis clara que a valva plana.

Hábitat e bioloxía
------------------

Viven en augas profundas da maior parte dos mares, sobre bancos de area limpa e firme preto da costa, até 100 metros de profundidade. Son organismos nadadores e xeralmente atópanse repousando no fondo sobre a súa valva inferior.

Aliméntanse por filtración, polo que ante fenómenos de afloracións masivas de dinoflaxelados (marea vermella) é recomendable evitar o seu consumo.

Son hermafroditas, e maduran primeiro as gónadas masculinas. As gónadas están ben desenvolvidas e son claramente visibles ó abrir a cuncha: a parte laranxa corresponde á gónada feminina e a abrancazada á masculina.

Aproveitamento pesqueiro e comercial
------------------------------------

As vieiras son de grande importancia comercial, debido ao saboroso da súa carne, que pode ser consumida en diferentes preparacións culinarias (en empanadas, ó forno etc.).

Captúranse mediante o *rastro da vieira* desde a embarcación na superficie pero tamén se cultiva en batea. A pesca da vieira adquire principal importancia na ría de Arousa, concretamente en Cambados.

No mercado pódense atopar en fresco ou conxeladas. Cando é en fresco adoita ser de orixe galega, aínda que non sempre, mentres que a vieira conxelada é normalmente de orixe foránea, especialmente inglesa.

### A vieira en Galicia

Fito do comezo do Camiño de Santiago desde Fisterra.
A cuncha da vieira é o símbolo por excelencia do peregrino no Camiño de Santiago. A razón é que, ao ser típica das costas de Galicia, os peregrinos levábana ós seus lugares de orixe como proba de que chegaran até o final da viaxe. En realidade, Linneo deu o nome de *Pecten jacobeus*, ou cuncha de Santiago, á vieira do Mediterráneo, non á especie propia das costas atlánticas.

En Galicia, a vieira recibe tamén os nomes de *aviñeira*, *peregrina*, *cuncha de pelegrín*, *xacobea*  e *cascarrón*.

Notas
-----

1. ↑  Eladio Rodríguez puntualiza que este nome se aplica propiamente á cuncha que levaban os peregrinos.

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Vieira*** |

|  |  |
| --- | --- |
|  | Wikispecies posúe unha páxina sobre:  ***Vieira*** |

|  |  |
| --- | --- |
|  | Vexa a entrada do Galizionario acerca de  ***vieira*** |

### Bibliografía

* CONSELLERÍA DE PESCA, MARISQUEO E ACUICULTURA: *Vieira, zamburiña e volandeira*, 1990.
* DIRECCIÓN XERAL DE FORMACIÓN PESQUEIRA: *Guía do consumidor de peixe fresco*. Xunta de Galicia 1999.
* RÍOS PANISSE, M. Carmen: *Nomenclatura de la flora y fauna marítimas de Galicia (Invertebrados y peces)*. *Anejo* 7 (1977) de *Verba*.
* RAMONELL, Rosa: *Guía dos mariscos de Galicia*. Galaxia, Vigo 1985.

### Outros artigos

* Lista de bivalvos de Galicia
* Vieira heráldica
* Camiño de Santiago
* Lista de escudos coa vieira
* Lista de municipios de Alemaña con vieiras no escudo
* Lista de municipios de Bélxica con vieiras no escudo
* Lista de municipios de Francia con vieiras no escudo
* Lista de municipios de Portugal con vieiras no escudo

### Ligazóns externas

* Ficha en pescaderiascorunesas.es *(en castelán)*

|  |  |
| --- | --- |
| Control de autoridades | 
* Wd: Q1249634
* MAG: 2776082972

 |

|  |  |
| --- | --- |
| Identificadores taxonómicos | 
* ADW: Pecten\_maximus
* DORIS: 655
* Dyntaxa: 218397
* EUNIS: 60712
* GBIF: 2285980
* iNaturalist: 324563
* IRMNG: 10237559
* ITIS: 79683
* NBN: NBNSYS0000177043
* NCBI: 6579
* SeaLifeBase: 47521
* Soortenregister: 137353
* TAXREF: 64390
* WoRMS: 140712

 |

|  |  |
| --- | --- |
| Identificadores | 
* UNII: X2P75G031K

 |